Vra die dekor-kenners | Tuis
Shané Barnard (saamgestel)
Christel du Preez van Kaapstad skryf Ek weet my sitkamer kort iets om dit af te rond, iets soos 'n mat. Maar ek het geen idee waar om te begin nie! Waarna moet ek kyk as dit by grootte, ontwerp, materiaal, tekstuur en kleur kom? Help asseblief!
Wouter le Roux van Hello Charlie Interior Design Studio antwoord Matte is 'n wonderlike element wat meubels anker en 'n vertrek afrond. Dit skep ook ruimtelike definisie tussen eet- en leefareas in 'n oopplanruimte waar dit "los van mekaar" kan voel. Hier is 'n paar wenke:
1 Proporsie en grootte is belangrik Vermy 'n mat wat tussen êrens en nêrens "sweef". Dit moet onder die voorpote van jou rusbanke en stoele lê om die meubels visueel te verbind en 'n samehangende geheel te skep. Maak seker jy koop die regte grootte sodat dit in proporsie is met jou meubels; dis 'n goeie idee om dit aan weerskante van 'n meubelstuk te laat "uitsteek".